## El Consell aprova un conveni amb el Ministeri d’Educació, Formació Professional i Esports per a la continuïtat del Centre de Referència de Ceràmica de Castelló

*** L’objectiu dels centres de referència és facilitar una formació professional més competitiva, responent als canvis en la demanda de qualificació dels sectors productius**

El Consell ha aprovat un conveni de col·laboració entre Labora i el Ministeri d’Educació, Formació Professional i Esports per a la continuïtat del Centre de Referència Nacional en l’àrea professional de Fabricació Ceràmica de la família professional de Vidre i Ceràmica en l’àmbit de la formació professional (CRN de Fabricació Ceràmica).

Este centre de formació és Centre de Referència Nacional en este àmbit formatiu des de 2019 i fa activitats de formació professional, innovació i experimentació amb la indústria ceràmica i el clúster de la indústria taulellera, clau en el desenrotllament econòmic i social de la província de Castelló.

Este conveni no comporta obligacions econòmiques per a la Generalitat i tindrà una vigència de quatre anys.

El Centre de Referència Nacional té com a objectiu facilitar una formació professional més competitiva, responent als canvis en la demanda de qualificació dels sectors productius i actuant com un referent orientador per al sector productiu i formatiu.

Els centres de referència nacional es distingixen per programar i executar actuacions de caràcter innovador, experimental i formatiu en matèria de formació professional, de manera que servisquen de referent al conjunt del Sistema Nacional de Qualificacions i Formació Professional per al desenrotllament de la formació professional.

Fecha: 07/10/2025